ผู้ว่าราชการจังหวัดพระนครศรีอยุธยา  กำชับเฝ้าระวังสถานการณ์อุทกภัย
ผู้ว่าราชการจังหวัดพระนครศรีอยุธยา  กำชับเฝ้าระวังสถานการณ์อุทกภัย  พร้อมกำหนดประชุมเป็นประจำทุกสัปดาห์ติดตามสถานการณ์อย่างใกล้ชิด

นายสุจินต์ ไชยชุมศักดิ์ ผู้ว่าราชการจังหวัดพระนครศรีอยุธยา เปิดเผยว่า จากสถานการณ์น้ำล่าสุดที่สถานี C 2 อำเภอเมืองนครสวรรค์  จังหวัดนครสวรรค์  ระดับน้ำอยู่ในระดับตลิ่ง 26.20 เมตร  จากความจุ 3,590 ลูกบาศก์เมตรต่อวินาที  ซึ่งถือว่าปริมาณน้ำลดลง แต่ไม่ได้นิ่งนอนใจ ได้กำชับทุกหน่วยงานที่เกี่ยวข้องเตรียมความพร้อมและเฝ้าระวังพื้นที่เสี่ยง  ประกอบด้วย อำเภอเสนา บางบาล ผักไห่ บางซ้าย บางไทร ลาดบัวหลวง และพระนครศรีอยุธยา 
โดยมอบให้อำเภอและท้องถิ่น ติดตามเฝ้าระวังอย่างใกล้ชิด ทั้งพื้นที่เขตเมืองและพื้นที่ลุ่มต่ำ อาจมีน้ำเอ่อล้นเข้าท่วมใต้ถุนเพิ่มอีก รวมถึงพื้นที่เกษตรและพี่น้องประชาชนในพื้นที่ลุ่มต่ำ หรือนอกคันกั้นน้ำ  กำชับจัดเวรยามเฝ้าระวัง   ดูแลด้านสาธารณสุขเกี่ยวกับโรคที่มากับน้ำ  พร้อมกับออกตรวจเยี่ยมผู้ป่วยติดเตียงและคนชรา เพื่อสร้างขวัญกำลังใจ  นอกจากนี้  ด้านถนนหนทาง ให้มีการซ่อมแซมผิวจราจรที่ชำรุดอำนวยความสะดวกด้านการจราจรให้กับพี่น้องประชาชน   
อย่างไรก็ตาม  ขณะนี้ได้มอบให้เกษตรจังหวัดรวบรวมข้อมูลแผนการเพาะปลูก และการเก็บเกี่ยวทั้ง 7 ทุ่ง ว่ามีจุดใดที่ได้รับผลกระทบ พร้อมกันนี้ได้กำหนดให้มีการประชุมติดตามสถานการณ์ทุกสัปดาห์